CELEX: 32022R0934
Language: sk
Date: 2022-06-16 00:00:00
Title: Vykonávacie nariadenie Komisie (EÚ) 2022/934 zo 16. júna 2022, ktorým sa zavádza registrácia dovozu určitých hliníkových kolies s pôvodom v Maroku

17.6.2022   
               
               
                  SK
               
               
                  Úradný vestník Európskej únie
               
               
                  L 162/27
               
            
         VYKONÁVACIE NARIADENIE KOMISIE (EÚ) 2022/934
         zo 16. júna 2022,
         ktorým sa zavádza registrácia dovozu určitých hliníkových kolies s pôvodom v Maroku
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä na jeho článok 14 ods. 5a,
         po informovaní členských štátov,
         keďže:
         
                     (1)
                  
                  
                     Európska komisia (ďalej len „Komisia“) oznámila 17. novembra 2021 prostredníctvom oznámenia uverejneného v Úradnom vestníku Európskej únie (2) (ďalej len „oznámenie o začatí konania“) začatie antidumpingového konania týkajúceho sa dovozu určitých hliníkových kolies s pôvodom v Maroku na základe podnetu, ktorý podalo Európske združenie výrobcov kolies (ďalej len „navrhovateľ“) v mene výrobcov, ktorých výroba predstavuje viac než 25 % celkovej výroby určitých hliníkových kolies v Únii.
                  
               1.   VÝROBOK, KTORÝ PODLIEHA REGISTRÁCII
         
         
                     (2)
                  
                  
                     Výrobkom, ktorý podlieha registrácii, sú hliníkové kolesá motorových vozidiel položiek 8701 až 8705, tiež s príslušenstvom a tiež s pneumatikami, s pôvodom v Maroku (ďalej len „dotknutý výrobok“).
                  
               
                     (3)
                  
                  
                     Dotknutý výrobok v súčasnosti patrí pod číselné znaky KN ex 8708 70 10 a ex 8708 70 50 (kódy TARIC: 8708701015, 8708701050, 8708705015 a 8708705050). Tieto číselné znaky KN a kódy TARIC sa uvádzajú len pre informáciu. Rozsah tohto prešetrovania je určený na základe vyššie uvedenej definície prešetrovaného výrobku.
                  
               2.   DÔVODY NA REGISTRÁCIU
         
         
                     (4)
                  
                  
                     Podľa článku 14 ods. 5a základného nariadenia musí Komisia registrovať dovoz počas obdobia predbežného poskytovania informácií podľa článku 19a základného nariadenia, aby bolo možné na tento dovoz následne uplatniť opatrenia od dátumu takejto registrácie, pokiaľ nemá dostatočné dôkazy o tom, že požiadavky uvedené v článku 10 ods. 4 písm. c) alebo článku 10 ods. 4 písm. d) základného nariadenia nie sú splnené.
                  
               
                     (5)
                  
                  
                     Komisia overila, či si dovozcovia boli vedomí alebo si mali byť vedomí dumpingu, z hľadiska rozsahu dumpingu a údajnej alebo zistenej ujmy. Takisto analyzovala, či došlo k ďalšiemu podstatnému nárastu dovozu, ktorý by vzhľadom na jeho načasovanie a objem, ako aj na ďalšie okolnosti pravdepodobne vážne narušil nápravný účinok konečného antidumpingového cla, ktoré sa má uplatniť.
                  
               
                     (6)
                  
                  
                     Komisia preto preskúmala dôkazy, ktoré má k dispozícii, na základe článku 10 ods. 4 základného nariadenia. Pri tejto analýze sa Komisia okrem iného opierala o údaje o dovoze uvedené v tabuľke 1.
                  
               2.1.   Informovanosť dovozcov o dumpingu, jeho rozsahu a údajnej ujme
         
         
                     (7)
                  
                  
                     Komisia má k dispozícii dostatočné dôkazy o tom, že dovoz dotknutého výrobku z Maroka je dumpingový.
                  
               
                     (8)
                  
                  
                     V oznámení o začatí tohto konania uverejnenom 17. novembra 2021 sa zdôraznilo, že vypočítané dumpingové rozpätie je značné, t. j. 14 %. Dôkazy v podnete sú v tejto fáze dostatočné na to, aby sa dalo tvrdiť, že vyvážajúci výrobcovia uplatňujú dumping.
                  
               
                     (9)
                  
                  
                     Podnet obsahoval dostatočné dôkazy aj o údajnej ujme spôsobenej výrobnému odvetviu Únie vrátane poklesu podielu na trhu a negatívneho vývoja iných kľúčových ukazovateľov výkonnosti výrobného odvetvia Únie.
                  
               
                     (10)
                  
                  
                     Vzhľadom na uverejnenie v Úradnom vestníku Európskej únie je toto oznámenie o začatí antidumpingového konania verejným dokumentom, ku ktorému majú prístup všetci dovozcovia. Dovozcovia majú navyše ako zainteresované strany v prešetrovaní prístup k verzii podnetu, ktorá nemá dôverný charakter, a aj k spisu, ktorý nemá dôverný charakter. Komisia preto usúdila, že na základe toho si dovozcovia boli vedomí alebo si mali byť vedomí údajných dumpingových praktík, ich rozsahu a údajnej ujmy.
                  
               
                     (11)
                  
                  
                     Na základe uvedených skutočností Komisia dospela k záveru, že neexistuje dôkaz o tom, že požiadavka článku 10 ods. 4 písm. c) základného nariadenia nebola splnená.
                  
               2.2.   Ďalšie podstatné zvýšenie dovozu
         
         
                     (12)
                  
                  
                     Na základe štatistických údajov zhrnutých v tabuľke 1 Komisia zistila, že počet hliníkových kolies dovezených z Maroka do Únie sa v období od 1. decembra 2021 do 30. apríla 2022, t. j. po začatí daného prípadu, zvýšil o 43 % v porovnaní s obdobím od 1. decembra 2020 do 30. apríla 2021, t. j. v porovnaní s rovnakým obdobím v predchádzajúcom roku a časťou obdobia prešetrovania (obdobie prešetrovania je od 1. októbra 2020 do 30. septembra 2021). Okrem toho bol priemerný mesačný objem dovozu z Maroka do Únie v období od 1. decembra 2021 do 30. apríla 2022 o 92 300 jednotiek vyšší než priemerný mesačný objem dovozu do Únie počas obdobia prešetrovania.
                  
               
                     (13)
                  
                  
                     Komisia preto vzhľadom na toto ďalšie podstatné zvýšenie dovozu z dotknutej krajiny dospela k záveru, že neexistuje žiadny dôkaz o tom, že táto požiadavka nebola splnená.
                     
                        Tabuľka 1
                     
                     
                                  
                              
                              
                                 1. december 2020 – 30. apríl 2021
                              
                              
                                 1. december 2021 – 30. apríl 2022
                              
                              
                                 Δ
                              
                              
                                 Mesačný priemer za 1. december 2020 – 30. apríl 2021
                              
                              
                                 Mesačný priemer za 1. december 2021 – 30. apríl 2022
                              
                           
                                 Objemy dovozu (v kusoch)
                              
                              
                                 1 068 018 
                              
                              
                                 1 529 755 
                              
                              
                                 +43  %
                              
                              
                                 213 604 
                              
                              
                                 305 951 
                              
                           
                                 
                                    Zdroj: Údaje Komisie z databázy Surveillance za apríl 2022 a údaje Eurostatu z databázy Comext za ďalšie mesiace. Konverzný pomer medzi kg a jednotkou: 11,3 kg/jednotka.
                              
                           
               2.3.   Narušenie nápravného účinku cla
         
         
                     (14)
                  
                  
                     Ako sa uvádza v oddiele 2.2, od začatia súčasného prešetrovania došlo k ďalšiemu podstatnému zvýšeniu dovozu dotknutého výrobku. Toto zvýšenie predstavuje približne 92 300 ďalších hliníkových kolies mesačne v porovnaní s počtom hliníkových kolies dovezených z Maroka počas obdobia prešetrovania. Len toto samotné zvýšenie predstavuje približne 2 % spotreby Únie počas obdobia prešetrovania.
                  
               
                     (15)
                  
                  
                     Podľa údajov o dovoze zhrnutých v tabuľke 2 bola priemerná dovozná cena dotknutého výrobku (za jedno koleso) v období od 1. decembra 2021 do 30. apríla 2022 o 14,8 % vyššia ako priemerná dovozná cena z Maroka zistená počas obdobia prešetrovania. Je však potrebné vziať do úvahy, že primárny hliník predstavuje približne 50 % nákladov na výrobu hliníkových kolies a že predajná cena je indexovaná podľa ceny hliníka na Londýnskej burze kovov. Komisia poznamenala, že priemerná cena hliníka sa v období prešetrovania zvýšila o 50 % v porovnaní s obdobím od decembra 2021 do apríla 2022. Preto sa zdá, že zvýšenie cien o 14,8 % len čiastočne odrážalo zvýšenie výrobných nákladov, a dovoz je tak stále schopný vyvíjať tlak na predaj výrobného odvetvia Únie.
                     
                        Tabuľka 2
                     
                     
                                  
                              
                              
                                 Obdobie prešetrovania
                              
                              
                                 December 2021 – apríl 2022
                              
                              
                                 Δ
                              
                           
                                 Mesačné priemerné dovozné ceny (EUR za kus)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Zdroj: Údaje Komisie z databázy Surveillance za apríl 2022 a údaje Eurostatu z databázy Comext za ďalšie mesiace.
                              
                           
               
                     (16)
                  
                  
                     Na základe toho Komisia zistila, že dôkazy v spise neumožňujú vyvodiť záver, že táto požiadavka nebola splnená.
                  
               2.4.   Záver
         
         
                     (17)
                  
                  
                     Vzhľadom na uvedené skutočnosti Komisia dospela k záveru, že neexistujú žiadne presvedčivé dôkazy o tom, že registrácia dovozu dotknutého výrobku počas obdobia predbežného poskytovania informácií nie je v tomto prípade odôvodnená. Od uverejnenia oznámenia o začatí konania, keď si vyvážajúci výrobcovia boli vedomí alebo mali byť vedomí údajného dumpingu a ujmy, sa dovoz dotknutého výrobku ďalej zvyšoval spôsobom, ktorý môže vážne narušiť nápravný účinok antidumpingových ciel aj počas obdobia predbežného poskytovania informácií.
                  
               
                     (18)
                  
                  
                     Preto v súlade s článkom 14 ods. 5a základného nariadenia musí Komisia registrovať dovoz dotknutého výrobku počas obdobia predbežného poskytovania informácií.
                  
               3.   POSTUP
         
         
                     (19)
                  
                  
                     Všetky zainteresované strany sa vyzývajú, aby písomne oznámili svoje stanoviská a poskytli podporné dôkazy. Komisia môže okrem toho zainteresované strany vypočuť za predpokladu, že podajú písomnú žiadosť a preukážu, že na ich vypočutie existujú osobitné dôvody.
                  
               4.   REGISTRÁCIA
         
         
                     (20)
                  
                  
                     Podľa článku 14 ods. 5a základného nariadenia musí Komisia registrovať dovoz dotknutého výrobku počas obdobia predbežného poskytovania informácií podľa článku 19a základného nariadenia, pokiaľ neexistujú dostatočné dôkazy o tom, že požiadavky uvedené v článku 10 ods. 4 písm. c) a d) nie sú splnené.
                  
               
                     (21)
                  
                  
                     Každý prípadný budúci záväzok by vyplýval z konečných zistení tohto antidumpingového prešetrovania. Podľa tvrdení v podnete požadujúcom začatie prešetrovania sa pri dotknutom výrobku odhaduje, že dumpingové rozpätie je približne na úrovni 14 % a priemerná úroveň odstránenia ujmy dosahuje 43 %. Výška prípadného budúceho záväzku sa odhaduje na týchto úrovniach na základe podnetu, t. j. 14 % ako podiel dovoznej hodnoty CIF dotknutého výrobku.
                  
               5.   SPRACOVANIE OSOBNÝCH ÚDAJOV
         
         
                     (22)
                  
                  
                     So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (3),
                  
               PRIJALA TOTO NARIADENIE:
         
            Článok 1
            
               1.   Colným orgánom sa týmto podľa článku 14 ods. 5a nariadenia (EÚ) 2016/1036 nariaďuje, aby prijali vhodné kroky na registráciu dovozu určitých hliníkových kolies motorových vozidiel položiek 8701 až 8705, tiež s príslušenstvom a tiež s pneumatikami, ktoré v súčasnosti patria pod číselné znaky KN ex 8708 70 10 a ex 8708 70 50 (kódy TARIC: 8708701015, 8708701050, 8708705015 a 8708705050) a majú pôvod v Maroku.
            
            
               2.   Registrácia sa skončí štyri týždne po dátume nadobudnutia účinnosti tohto nariadenia.
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 21.
         
            (2)  Ú. v. EÚ C 464, 17.11.2021, s. 19.
         
            (3)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).